40 KM प्रति घंटा की रफ्तार से हवाएं चलेंगी; इस महीने के अंत तक आ सकता मानसून
Himachal Pradesh Weather Forecast Update;  Possible Rainfall Till the Last Week of This Month हिमाचल प्रदेश में इस महीने के आखिरी सप्ताह तक मानसून दस्तक दे सकता है। इससे पहले 25 जून के लिए मौसम विभाग ने भारी बारिश का ऑरेंज अलर्ट जारी किया है।
हिमाचल प्रदेश में इस महीने के आखिरी सप्ताह तक मानसून दस्तक दे सकता है। इससे पहले 25 जून के लिए मौसम विभाग ने भारी बारिश का ऑरेंज अलर्ट जारी किया है। किन्नौर और लाहौल स्पीति को छोड़कर सभी जिलों में बारिश की चेतावनी दी गई है। 25 से 27 जून तक ज्यादातर क्षेत्रों में भारी बारिश का पूर्वानुमान है।
मौसम विभाग के निदेशक डॉ. सुरेंद्र पाल ने बताया कि आज व कल कुछेक स्थानों पर हल्की बारिश हो सकती है। लेकिन 24 जून को वेस्टर्न डिस्टरबेंस ज्यादा सक्रिय होगा। इस दिन प्रदेश के ज्यादातर क्षेत्रों में बारिश होगी। इसे देखते हुए 24 जून को बारिश का येलो अलर्ट और 30 से 40 किलोमीटर प्रति घंटा की रफ्तार से तेज हवाएं चलने की चेतावनी दी गई है।
एक-दो दिन और रहेगा बिपरजॉय का इम्पैक्ट
डॉ. पाल ने बताया कि प्रदेश में दो दिन से चक्रवाती तूफान बिपरजॉय का इम्पैक्ट देखा जा रहा है और अगले एक-दो दिन रहेगा। इसके इम्पैक्ट से भी प्रदेश में बारिश हो रही है। इससे तापमान में हल्की गिरावट दर्ज की गई।
24 घंटे के दौरान रेणुकाजी में 56 मिलीमीटर बारिश
प्रदेश में बीते 24 घंटे के दौरान कई क्षेत्रों में बारिश हुई है। सिरमौर के रेणुकाजी में सबसे ज्यादा 56 मिलीमीटर, शिमला में 40 मिलीमीटर, पच्छाद व डलहौजी 26 मिलीमीटर, अर्की सोलन व जोगेंद्रनगर में 20 मिलीमीटर, राजगढ़ व जुब्बल में 17 मिलीमीटर और ठियोग में 15 मिलीमीटर बारिश हुई।
हिमाचल में इस बार गर्मी का बहुत कम एहसास हो पाया है। इसकी वजह जलवायु परिवर्तन को माना जा रहा है। फरवरी में बारिश-बर्फबारी नहीं होने की वजह से तापमान ने कई सालों के रिकार्ड तोड़े और कई शहरों का पारा फरवरी में भी 20 डिग्री से अधिक हो गया था। बेमौसम बारिश-बर्फबारी के प्रदेश में कृषि व उद्यान उपज को भारी नुकसान हुआ है।
जून में सामान्य से कम बारिश
मार्च के दूसरे पखवाड़े में हल्की बारिश-बर्फबारी से लोगों को राहत मिली और फिर अप्रैल-मई में भी बारिश होती रही। नतीजा यह हुआ कि मई में बारिश ने 20 सालों के रिकार्ड तोड़े। मगर, जून के पहले पखवाड़े में नॉर्मल से 16 फीसदी कम बारिश हुई है। इस दौरान 6 जिलों में नॉर्मल से ज्यादा और अन्य में नॉर्मल से काफी कम बारिश हुई।